Ջո Էլվին

**Ջոզեֆ Մեթյու Էլվին** (, ), անգլիացի դերասան։ Էլվինն իր դեբյուտը կատարել է  Էնգ Լիի 2016 թվականի «Բիլլի Լինի երկար զբոսանքը» դրամա ժանրի ռազմական լիամետրաժ ֆիլմում՝ որպես գլխավոր հերոս։ Այդ ժամանակվանից ի վեր խաղացել է դերեր այնպիսի ֆիլմերում, ինչպիսիք են՝ «Ֆավորիտուհին» (2018), «Ջնջված ինքնություն» (2018), «Երկու թագուհի» (2018), «Հարիեթը» (2019), «Բըրդի կոչվող Քեթրինը» (2022) և «Բրուտալիստը» (2024)։ Նա հանդես է եկել նաև BBC-ի և Հուլուի «Զրույցներ ընկերների հետ» (2022) դրամատիկական սերիալում։ 

Ծնված Քենթում և մեծացած Հյուսիսային Լոնդոնում, Էլվինը դեռահասության տարիներին հետաքրքրություն է ցուցաբերել դերասանական արվեստի նկատմամբ։ Նա խաղացել է Էդինբուրգի «Ֆրինջ» փառատոնի ուսանողական ներկայացումներում և ստացել անգլիական գրականության ու դրամայի, ինչպես նաև դերասանական արվեստի բակալավրի աստիճաններ համապատասխանաբար Բրիստոլի համալսարանից (2012) և «Խոսքի և դրամայի թագավորական կենտրոնական դպրոց»-ից (2015): 

Էլվինը համագործակցել է ամերիկացի երգչուհի-երգահան Թեյլոր Սվիֆթի հետ՝ մասնակցելով 2020-2022 թվականներին թողարկված նրա տասը երգերի ստեղծմանը, այդ թվում՝ «Exile» և «Betty», որոնք Սվիֆթի ութերորդ ստուդիական ալբոմից են՝ «Folklore»-ից։ Վերջինս 63-րդ ամենամյա «Գրեմմի» մրցանակաբաշխության ժամանակ արժանացել է «Տարվա ալբոմ» անվանակարգին։ 2018 թվականի Կաննի կինոփառատոնում Ջոն արժանացել է «Trophée Chopard» մրցանակի և հայտնվել է 2022 թվականի Թայմ 100-ի ծագող աստղերի ցանկում։

## Վաղ կյանք և կրթություն
Ջոզեֆ Մեթյու Էլվինը ծնվել է 1991 թվականի փետրվարի 21-ին՝ Թանբրիջ Ուելսում (Քենթ, Անգլիա)։ Մեծացել է Հյուսիսային Լոնդոնում։ Նրա մայրը հոգեթերապևտ է, իսկ հայրը՝ վավերագրական ֆիլմերի ռեժիսոր։ Էլվինը կոմպոզիտոր Ուիլյամ Էլվինի ծոռն է։ Նրա մեծ քեռին՝ Բրյուս Քենթը, քահանա էր և խաղաղության պաշտպան ակտիվիստ։

Էլվինը մասնավոր կրթություն է ստացել Լոնդոնի քաղաքային դպրոցում։ Որոշ ժամանակ մասնակցել է կիթառի դասերի և եղել է «Anger Management» կոչվող դպրոցական խմբի անդամ։ Դպրոցական տարիներին նաև զբաղվել է ֆուտբոլով և ռեգբիով։ Թեև նա համարվում էր ինտրովերտ երեխա, դեռ փոքրուց գիտեր, որ ցանկանում է դառնալ դերասան։ Փոքր դեր ստանալու նպատակով մասնակցել է «Love Actually» ֆիլմի լսումներին, սակայն չի ընտրվել։ Դեռահասության վերջին շրջանում նա միացել է Ազգային երիտասարդական թատրոնին։

Բրիստոլի համալսարանում սովորել է անգլիական գրականություն և դրամատիկական արվեստ։ Ուսման տարիներին՝ Էդինբուրգի փառատոնի շրջանակներում, մասնակցել է երկու ուսանողական բեմադրությունների։ Ավարտելուց հետո դիմել է չորս դերասանական դպրոցների և ընդունվել Լոնդոնի «Խոսքի և դրամայի թագավորական կենտրոնական դպրոց», որտեղ ստացել է դերասանական վարպետության բակալավրի աստիճան։ Երրորդ կուրսում մի գործակալ նկատել է նրա խաղը։ Վերջինիս օգնությամբ Էլվինը ստացել է իր առաջին մեծ դերը՝  Էնգ Լիի «Բիլլի Լինի երկար զբոսանքը» (2016) ֆիլմի գլխավոր հերոսի կերպարը, ինչը դարձել է լիամետրաժ ֆիլմերում հանդես գալու նրա առաջին փորձը։

## Կարիերա
### Դերասանական գործունեություն
2015 թվականի սկզբին Էլվինը ընտրվել է թայվանցի ռեժիսոր Էնգ Լիի 2016 թվականի «Բիլլի Լինի երկար զբոսանքը» պատերազմի մասին պատմող դրամայի գլխավոր հերոս, որը ամերիկացի գրող Բեն Ֆաունթինի 2012 թվականի համանուն վեպի էկրանավորումն է։  Լին նշել է, որ ընտրել է Էլվինին նրա «միայն դեմքի արտահայտություններով պատերազմի պարադոքսը փոխանցելու ունակության» համար։ Ֆիլմի քասթինգը հաջողությամբ հաղթահարելուց հետո Էլվինը առաջին անգամ այցելել է ԱՄՆ։ Նա նշել  Է, որ ինքը լիովին չէր համապատասխանում դերի՝ «ԱՄՆ բանակի 19-ամյա զինվորի» պահանջներին։ Նա երկար շիկահեր մազեր ուներ և  լսումների ժամանակ «շատ ավելի նիհար» էր։ Ֆիլմի վերաբերյալ գրախոսություններում քննադատները բարձր են գնահատել Էլվինի դերակատարումը՝ առանձնացնելով դրա բնականությունը։ Լրագրողները ֆիլմը բնութագրել են որպես նրա «բացահայտում»։ Այնուհետև Ջոն երկրորդական դեր է ստացել 2017 թվականի «Ավարտի զգացողությունը» դետեկտիվ դրամայում,նորի ռեժիսորը հնդիկ Ռիտեշ Բատրան էր։

Էլվինը նկարահանվել է  2018 թվականի մի շարք ֆիլմերում։ Նա հույն կինոռեժիսոր Յորղոս Լանտիմոսի «Ֆավորիտուհին» կատակերգական և պատմական դրամա ժանրի ֆիլմում խաղացել է երկրորդական դեր՝ մարմնավորելով բրիտանացի ազնվական Սեմյուել Մաշամին։  Ֆիլմը Օսկարի 91-րդ մրցանակաբաշխության ժամանակ առաջադրվել է 10 անվանակարգում։  «W» ամսագրի խմբագիր Լորեն Մաքքարթին գովաբանել է Էլվինի տեսքը, հումորը և թեթևամիտ խաղաոճը։ Ջոն ստացել է երկրորդական դերեր Քրիս Վայցի «Եզրափակիչ գործողություն» պատմական դրամայում և Ջոել Էջերթոնի «Ջնջված ինքնություն» կենսագրական ֆիլմում՝ հիմնված ամերիկացի ԼԳԲՏ+ ակտիվիստ Գարարդ Քոնլիի 2016 թվականի հուշագրության վրա։ Այնուհետև Էլվինը մարմնավորել է անգլիացի պետական գործիչ Ռոբերտ Դադլիի դերը «Երկու թագուհի» պատմական դրամայում։ Նա 2018 թվականի Կաննի կինոփառատոնում ավստրալացի դերասանուհի Էլիզաբեթ Դեբիկիի հետ միասին արժանացել է «Trophée Chopard» մրցանակին։ 

2019 թվականին Էլվինը ստրկատերի դեր է խաղացել «Հարիեթը» ֆիլմում։ Վերջինս Հարիեթ Թաբմենի մասին պատմող կենսագրական դրամա է։ Նա նկարահանվել է նաև Բոբ Քրեչիթի դերում՝ «Սուրբծննդյան երգ» կոչվող ֆենթըզի ժանրի մինի հեռուստասերիալում։ Այն հիմնված է Չարլզ Դիքենսի 1843 թվականի համանուն նովելի վրա։ 2021 թվականին նա ստացել է փոքր դեր «Հուշանվեր 2» դրամայում, և խաղացել է 1960-ականների արդյունաբերողի դեր՝  Ջոջո Մոյեսի 2008 թվականի «Վերջին նամակը քո սիրելիից» ռոմանտիկ վեպի էկրանավորման մեջ։  

2022 թվականին Էլվինը գլխավոր դեր է ունեցել Հուլուի դրամատիկական «Զրույցներ ընկերների հետ» սերիալում, որը Սալի Ռունիի 2017 թվականի համանուն վեպի էկրանավորումն է։ Նա Մարգարեթ Քուոլիի զուգընկերությամբ խաղացել է «Աստղերը կեսօրին» ռոմանտիկ թրիլեր ֆիլմում՝ ֆրանսիացի ռեժիսոր Քլեր Դենիի ղեկավարությամբ, ինչպես նաև մարմնավորել է գլխավոր հերոսուհու հորեղբորը՝ կատակերգական «Բըրդի կոչվող Քեթրինը» ֆիլմում։ Այն հիմնված է 1994 թվականի մանկական համանուն վեպի վրա։ Երկու ֆիլմերն էլ հիմնականում ստացել են դրական արձագանքներ։ Առաջինը Կաննի 2022 թվականի կինոփառատոնում շահել է «Գրան Պրի»։  

2022 թվականի վերջին Էմեր ՄաքԲրայդը գրել և էկրանավորել է «Շատ կարճ ֆիլմ՝ կարոտի մասին»  կարճամետրաժը, որը ցուցադրվել է 2023 թվականի Լոնդոնի «BFI» կինոփառատոնում։ Ֆիլմում, որի երաժշտական ուղեկցումը ապահովել է «Tindersticks» խումբը, նկարահանվել են Էլվինը, Նատալիա Կոստժևան և Լաշեյ Անդերսոնը։ 2024 թվականին Էլվինը երկրորդական դեր է խաղացել հույն ռեժիսոր Յորղոս Լանտիմոսի անթոլոգիական «Բարության տեսակներ» ֆիլմում։

2025 թվականին Լոնդոնում նախատեսվում է նրա բեմական դեբյուտը՝ «Տիկինը ծովից» ներկայացման մեջ։

### Երաժշտություն
Ամերիկացի երգչուհի-երգահան Թեյլոր Սվիֆթի հետ հարաբերությունների ընթացքում (2020-2022) Ջո Էլվինը մասնակցել է նրա տասը երգերի ստեղծմանը։ Էլվինի խոսքով՝ «Ամեն ինչ սկսվեց պարզապես դաշնամուրի մոտ ժամանակ անցկացնելուց և վատ երգելուց, ապա, երբ Սվիֆթը դա լսեց, ասաց՝ «Արի տեսնենք՝ ինչ կլինի, եթե միասին ավարտենք»»։

Նա հանդիսանում է Սվիֆթի ութերորդ ստուդիական ալբոմի՝ «Folklore»-ի (2020) «Exile», «Betty», «My Tears Ricochet», «August», «This Is Me Trying» և «Illicit Affairs» երգերի  համապրոդյուսեր, ինչպես նաև «Exile» և «Betty» երգերի համահեղինակ՝ Ուիլյամ Բոուերի կեղծանունով։ «Exile» երգը եղել է մի շարք երկրների հիթ-շքերթների լավագույն տասնյակում, այդ թվում՝ ԱՄՆ Billboard Hot 100-ի վեցերորդ և Մեծ Բրիտանիայի սինգլների շքերթի ութերորդ հորիզոնականներում։

2021 թվականի 63-րդ ամենամյա «Գրեմմի» մրցանակաբաշխության ժամանակ «Folklore»-ը հաղթել է «Տարվա ալբոմ» անվանակարգում, և Էլվինը ստացել է իր առաջին «Գրեմմի» մրցանակը՝ որպես ալբոմի պրոդյուսեր։ Բոուերի կեղծանունով նա համահեղինակել է նաև Սվիֆթի 2020 թվականի երկրորդ՝ «Evermore» ալբոմի «Champagne Problems», «Coney Island» և «Evermore» երգերը։ 2022 թվականի ապրիլին «The Wall Street Journal»-ին տված հարցազրույցում Էլվինը բացահայտել է, որ «Ուիլյամ Բոուերի» անունը վերցված է իր մեծ պապիկից՝ կոմպոզիտոր Ուլյամ Էլվինից, իսկ ազգանվան մասը Նյու Յորքի Բոուերի թաղամասի պատվին է, որտեղ նա շատ ժամանակ է անցկացրել ԱՄՆ տեղափոխվելու սկզբնական շրջանում։ Սվիֆթի տասներորդ ստուդիական «Midnights» (2022) ալբոմում նա կրկին Ուիլյամ Բոուերի անունով համահեղինակել է «Sweet Nothing» երգը։

## Անձնական կյանք
2016-2023 թվականներին Էլվինը հարաբերությունների մեջ է եղել ամերիկացի երգչուհի-երգահան Թեյլոր Սվիֆթի հետ։ Նրանց կապը հաճախ եղել է դեղին մամուլի ուշադրության կենտրոնում։ 2024 թվականին, անդրադառնալով բաժանմանը և դրա շուրջ ծավալված լայն հասարակական արձագանքին, Էլվինը նշել է․ «Կուզենայի հուսալ, որ ցանկացած մարդ կարող է հասկանալ և զգալ այն դժվարությունները, որոնք գալիս են վեց ու կես տարուց ավելի տևած երկար, սիրառատ և լիարժեք հարաբերությունների ավարտից հետո։ Դա դժվար է հաղթահարել։ Սովորական և նորմալ չէ, երբ ընդամենը մեկ շաբաթ անց դա հայտնվում է հանրային դաշտում, և արտաքին աշխարհը կարող է իր կարծիքը հայտնել։ Միշտ էլ լինելու է տարբերություն այդ խոսակցությունների և իրականության միջև։ Ես արդեն հաշտվել եմ դրա հետ»։ Սվիֆթը իր տասնմեկերորդ ստուդիական «The Tortured Poets Department» (2024) ալբոմում անդրադարձել է էլվինի հետ բաժանմանը։

էլվինը հայտնի է իր անձնական կյանքը փակ պահելու ցանկությամբ, ինչը նա բնորոշում է որպես «ինքնաբուխ արձագանք այն մշակույթին, որտեղ մենք ապրում ենք»։ «GQ» ամսագիրը նրան անվանել է «գաղտնապահ դերասան»։

### Հասարակական գործունեություն
2023 թվականի Գազայի պատերազմի սկսվելուց հետո Էլվինը իր հարթակները (հատկապես Ինստագրամը) օգտագործել է պաղեստինյան խնդրի վերաբերյալ իրազեկվածությունը բարձրացնելու և բարեգործական կազմակերպություններին, այդ թվում՝ Արտակարգ իրավիճակների օգնության կոմիտեին () աջակցելու համար։ Նա ստորագրել է «Artists4Ceasefire» նախաձեռնության նամակը, որը հասցեագրված էր ԱՄՆ նախագահ Ջո Բայդենին, և տարբեր հանրային միջոցառումների ընթացքում կրել է այդ նախաձեռնության խորհրդանիշ-կրծքանշանը։

## Դերեր
### Ֆիլմ

### Հեռուստատեսություն

### Թատրոն

## Սկավառակագրություն

## Մրցանակներ

## Ծանոթագրություններ

## Արտաքին հղումներ
* 

 
Կատեգորիա:21-րդ դարի անգլիացի տղամարդ դերասաններ
Կատեգորիա:21-րդ դարի բրիտանացի դերասաններ
Կատեգորիա:«Գրեմմի» մրցանակի դափնեկիրներ
Կատեգորիա:Անգլիացի կինոդերասաններ
Կատեգորիա:Անգլիացի տղամարդ կինոդերասաններ
Կատեգորիա:Բրիտանացի դերասաններ
Կատեգորիա:Լոնդոն քաղաքում ծնվածներ